b'\n_START_ARTICLE_\nIrja Kilpel\xc3\xa4inen\n_START_PARAGRAPH_\nIrja Inkeri Kilpel\xc3\xa4inen (17. kes\xc3\xa4kuuta 1911 Perni\xc3\xb6 \xe2\x80\x93 23. toukokuuta 1999 Helsinki) oli suomalainen teologi, kirjailija ja nimimerkki\xc3\xa4 Naapurin Liisa k\xc3\xa4ytt\xc3\xa4nyt pakinoitsija._NEWLINE_Kilpel\xc3\xa4inen oli aloittamassa 1930-luvun lopulla Suomen evankelis-luterilaisen kirkon nais- ja nuorisoty\xc3\xb6t\xc3\xa4. H\xc3\xa4n oli t\xc3\xa4ll\xc3\xb6in evankelis-luterilaisessa kirkossa ensimm\xc3\xa4inen ty\xc3\xb6ntekij\xc3\xa4, joka painotti naisten ja tytt\xc3\xb6jen huomioon ottamista seurakuntaty\xc3\xb6ss\xc3\xa4. H\xc3\xa4n oli k\xc3\xa4ynnist\xc3\xa4m\xc3\xa4ss\xc3\xa4 1940-luvulla maakunnallisia kristillisi\xc3\xa4 teinikokouksia ja leiririppikoulujen pitoa. My\xc3\xb6hemmin Kilpel\xc3\xa4inen kehitti kirkon sairaalasielunhoitoa ja ty\xc3\xb6nohjausta. _NEWLINE_Kilpel\xc3\xa4inen opiskeli 1950-luvulla Yhdysvalloissa ja aloitti sen pohjalta l\xc3\xa4himm\xc3\xa4isl\xc3\xa4ht\xc3\xb6isen sielunhoitoty\xc3\xb6n. H\xc3\xa4n toimi Hesperian sairaalassa sairaalateologina, ja kehitti siell\xc3\xa4 Suomeen sopivaa potilaskeskeist\xc3\xa4 sielunhoitoa. Kehitt\xc3\xa4m\xc3\xa4\xc3\xa4ns\xc3\xa4 menetelm\xc3\xa4\xc3\xa4 h\xc3\xa4n esitteli monissa teoksissaan, esimerkiksi kirjassa Osaammeko kuunnella ja auttaa. H\xc3\xa4n oli tuottelias ja luettu kirjailija, ja levitti kirjojensa kautta ty\xc3\xb6menetelmi\xc3\xa4\xc3\xa4n. El\xc3\xa4kevuosinaan h\xc3\xa4n siirsi kirjojensa painopisteen kuoleman kohtaamiseen, mutta kirjoitti my\xc3\xb6s el\xc3\xa4m\xc3\xa4kerrallisia ja muistitietoon pohjautuvia teoksia.'